Die kekerertjie (Cicer arietinum) is 'n eenjarige peulgewas van die familie Fabaceae, subfamilie Faboideae. Die verskillende tipes daarvan staan bekend as gram, Bengaalse gram, garbanzo of garbanzo boon en Egiptiese ertjie. Kekerertjiesade is hoog in proteïene. Dit is een van die vroegste verboude peulgewasse. 7500-jaar-oue oorblyfsels daarvan is al gevind in die Midde-Ooste. Kekerertjies is 'n hoofbestanddeel in hummus en chana masala. Dit kan gemaal word ten einde falafel te maak. Dit word ook gebruik in slaaie, soppe, bredies, kerriegeregte en ander produkte soos channa. Die Kekerertjie is een van die hoofbestanddele van die Indiese, Mediterreense, en Midde-Oosterse kookkuns. In 2018 was Indië verantwoordelik vir 66% van die wêreldproduksie. Oorblyfsels van gedomestikeerde kekerertjies is gevind by liggings in Turkye en die Levant wat uit 8500–7500 v.C. dateer, naamlik by Çayönü, Hacilar, en Tell es-Sultan (Jerigo). Die gewas is omstreeks 7000 v.C. ook verbou in die Vrugbare Halfmaan. Kekerertjies het hierna omstreeks 6000 v.C. versprei na die Mediterreense gebied en omstreeks 3000 v.C. na Indië.